Provedba programa Kozloduj i Bohunice traje već nekoliko financijskih razdoblja, a očekuje se da će završiti do 2030., odnosno do 2025. Očekuje se da će sredstva osigurana u okviru sadašnjega višegodišnjeg financijskog okvira (tj. 2014.–2020.) biti dovoljna da se već završe ključne etape programa, no dodatna su sredstva potrebna kako bi se zaštita od radiaoktivnosti pri razgradnji mogla provesti do kraja.

Bugarska i Slovačka učinkovito i djelotvorno napreduju s razgradnjom reaktora u skladu s osnovom dogovorenom 2014. (tj. planovima razgradnje). Zbog složenosti programa bilo je zastoja i problema, no pokazalo se da je sustav upravljanja sposoban prevladavati takve izazove. Programi Kozloduj i Bohunice već su doveli do znatnog smanjenja radiološke opasnosti za javnost s obzirom na to da se najvažniji izvori radioloških opasnosti rješavaju u višegodišnjem financijskom okviru 2014.–2020. (npr. dekontaminacija i rastavljanje primarnih rashladnih krugova i jezgara reaktora te završetak odabranih postupaka za zbrinjavanje otpada).

Program trenutačno revidira Komisijina Služba za unutarnju reviziju. Na temelju preporuka iz zadnje IAS-ove revizije za poboljšanje procjena troškova te s obzirom na očekivano povećanje aktivnosti razgradnje na različitim lokacijama, JRC je, uz potporu vanjskih savjetnika, ponovno pregledao popis otpada i preispitao planove razgradnje. Za određivanje očekivanih troškova za svaku lokaciju JRC-a primijenjen je usklađen pristup koji se temelji na nedavnim međunarodnim preporukama za procjenu troškova razgradnje. Novom su proračunskom prognozom (iz prosinca 2017.) obuhvaćeni nepredviđeni rashodi s obzirom na razinu nesigurnosti povezanu s pojedinim aktivnostima i vanjskim uvjetima na različitim lokacijama. Novu strategiju i proračunsku prognozu preispitala je stručna skupna RZO-a, a na kraju tog postupka, 2017., izrazila je povoljno mišljenje. Još, međutim, postoje znatne nesigurnosti koje utječu na rokove i procjene troškova za različite lokacije, a neodvojivo su povezane s dugim trajanjem razgradnje i kašnjenjima koje je uzrokovala država članica domaćin.

•Savjetovanja s dionicima

Komisija je 10. siječnja 2018. pokrenula javno savjetovanje o sredstvima EU-a u području sigurnosti, a trajalo je do 9. ožujka 2018.

Za potrebe evaluacije u sredini razdoblja programa Kozloduj i Bohunice Komisija je u lipnju 2017. pokrenula produljeno, 14-tjedno otvoreno javno savjetovanje. Zanimanje za savjetovanje bilo je ograničeno (20 odgovora). Uz to savjetovanje, u srpnju 2017. pokrenuto je ciljano savjetovanje pomoću internetske ankete: primljeno je dodatnih 17 odgovora (jedan iz Bugarske, četiri iz Litve i 12 iz Slovačke) od ukupno 90 uključenih dionika. Mišljenje o programu u primljenim je odgovorima uglavnom bilo povoljno, no nisu dobivene nikakve nove informacije o njemu. Ta dva savjetovanja upotpunjena su ciljanim savjetovanjima u obliku stotinjak intervjua s operaterima razgradnje i relevantnim dionicima.

•Vanjsko stručno znanje

U pripremi programa za sljedeći višegodišnji financijski okvir upotrijebljeni su sljedeći dokumenti:

–Support to the mid-term evaluation of the Nuclear Decommissioning Assistance Programmes („Potpora evaluaciji programa pomoći za razgradnju nuklearnih postrojenja u sredini programskog razdoblja”), EY, evaluacija provedena za GU za energetiku Europske komisije, 2018.,

–Nuclear Decommissioning Assistance Programme (NDAP) – Assessment of the robustness of the financing plans considering the economic-financial-budgetary situation in each concerned Member State and of the relevance and feasibility of the detailed decommissioning plans („Program pomoći za razgradnju nuklearnih postrojenja – ocjena stabilnosti financijskih planova s obzirom na gospodarsku, financijsku i proračunsku situaciju u svakoj predmetnoj državi članici te relevantnosti i izvedivosti detaljnih planova razgradnje”), Deloitte, NucAdvisor, VVA Europe, studija izrađena za GU za energetiku Europske komisije, 2016.,

–Tematsko izvješće Europskog revizorskog suda 22/2016 „ Programi pomoći EU-a za stavljanje nuklearnih postrojenja u Litvi, Bugarskoj i Slovačkoj izvan pogona: od 2011. godine postignut je određeni napredak, no ključni izazovi tek predstoje”.

Pri upravljanju RZO-om JRC redovito savjetuje skupina neovisnih europskih stručnjaka za razgradnju (redovito se sastaju dvaput na godinu i održavaju dodatne ad hoc sastanke). Daju savjete o strategiji razgradnje i postupanja s radioaktivnim otpadom, dostupnoj tehnologiji, tehničkim aspektima organizacije i svim drugim aspektima povezanima s programom.

•Procjena učinka

U skladu s Financijskom uredbom i zahtjevima Komisijine politike za bolju regulativu trenutačni program podvrgnut je ex ante ocjeni (u obliku radnog dokumenta službi).

•Pojednostavnjivanje

Programi Kozloduj i Bohunice trenutačno se provode pod neizravnim upravljanjem preko izvršnih tijela s pozitivnom ocjenom stupova (tj. Europska banka za obnovu i razvoj (EBRD) u Bugarskoj te Slovačka agencija za inovacije i energetiku (SIEA) u Slovačkoj). Evaluacijom u sredini programskog razdoblja potvrđeno je da se trenutačnim ustrojem osigurava učinkovita i djelotvorna provedba programa pa će se to nastaviti i u sljedećem višegodišnjem financijskom okviru, s određenim pojednostavnjenjima koja se temelje na poukama iz evaluacije.

Primjerice, u programu će se iskoristiti višegodišnje programiranje predviđeno revidiranom Financijskom uredbom. Tako će se najbolje iskoristiti višegodišnji detaljni plan razgradnje kao osnova za programiranje i praćenje te poboljšati učinkovitost i pravodobnost programskog ciklusa. Drugi se primjer odnosi na uvođenje jasnijeg okvira za sufinanciranje kojim će se smanjiti nesigurnost u pogledu izvora financiranja, ukloniti potreba da se svake godine vode pregovori i postižu dogovori o nacionalnom doprinosu te povećati odgovornost države članice u programu.

Usto, Europski fond za regionalni razvoj (EFRR), Europski socijalni fond plus (ESF+) i Kohezijski fond mogli bi u Bugarskoj i Slovačkoj poduprijeti mjere koje bi pratile povezanu društvenu i gospodarsku tranziciju, što obuhvaća i mjere za energetsku učinkovitost i energiju iz obnovljivih izvora te određene druge aktivnosti koje nisu povezane s postupcima za radiološku sigurnost. Zato mogu pomoći da se u tim regijama pokrenu dodatne aktivnosti i iskoristi lokalno dostupno stručno znanje kao glavni pokretač otvaranja radnih mjesta, održivog rasta i inovacija. Slično tome, trebalo bi istražiti sinergije s programom FP9 i/ili programom Euratoma za istraživanje i osposobljavanje u područjima kao što su razvoj i ispitivanje tehnologije te osposobljavanje i izobrazba.

Usto, upotrebljavat će se jedinstvena pravila, a dodatne sinergije i komplementarnosti među programima iskorištavat će se kad god to bude moguće.

JRC će nastaviti provoditi program primjenom izravnog upravljanja, pri čemu će u potpunosti iskoristiti svoje stručno znanje u području nuklearne energije, dok ne završi predaja postrojenja i odgovornosti na države članice domaćine. RZO će se u okviru novog instrumenta provesti u cijelosti. JRC će dodatno poboljšati i pojednostavniti postojeći sustav planiranja, praćenja i kontrole te poboljšati upravljanje projektima uvođenjem upravljanja ostvarenom vrijednošću i definiranjem osnove (konačni plan razgradnje) na temelju koje će se pratiti napredak. To obuhvaća i donošenje odluke o višegodišnjem programu rada i financiranju (nakon četiri godine) te završnu evaluaciju nakon 2027. To bi također trebalo program učiniti transparentnijim u skladu s općim ciljem Komisije.

•Temeljna prava

Programom se ne utječe na temeljna prava.